Ek wil vandag se bloginskrywing begin deur te sê dat dit ongelooflik lekker was om saam met Magda van Biljon te werk. Sy is ‘n geweldige knap mens wat presies weet wat sy doen. Die hele opset en al die idees het regtig wonderlik te werk, sy is fenomenaal! Sy het die kinders en ouers tog te lekker in die storie ingetrek en laat saam doen.
Krok het die maskers vir die produksie gemaak, almal was gaande daaroor en die kindertjies het mekaar omtrent uit die pad gestamp om tog net ook ‘n kansie te kry om ‘n leeu of ‘n arend te wees! Vir haar wil ek ook baie dankie sê, dit was baie ure se harde werk en het baie professioneel gelyk.
Die byspelers so bietjie later in die storie was die gemsbok met sy lang horings, die luiperd wat gesluip het, die gompou met sy stywe bene en die springende padda. Hulle het toe al gesien wat doen die vorige spelers, so dit het baie jolig gegaan na die einde toe.
Fiona van Kerwel-hulle van die Woorde Open Wêrelde program het vir ‘n klomp kindertjies by hulle skole van die boeke uitgedeel. Tydens die voorlesing het die meeste outjies saam met ons deur die boek gelees, dit was heerlik interessant om dit van die verhoog te staan en dophou! Toe ek na die tyd almal se boekies teken wou ek omtrent op my rug val toe ek sien hoeveel daarvan is reeds mooi netjies met plastiek oorgetrek en name opgeskryf. Ek hoop dis vir hulle lekker om elkeen hulle eie boekie te kon kry.